CELEX: 32019R1338
Language: et
Date: 2019-08-08 00:00:00
Title: Komisjoni määrus (EL) 2019/1338, 8. august 2019, millega muudetakse määrust (EL) nr 10/2011 toiduga kokkupuutumiseks ettenähtud plastmaterjalide ja -esemete kohta (EMPs kohaldatav tekst)

9.8.2019   
               
               
                  ET
               
               
                  Euroopa Liidu Teataja
               
               
                  L 209/5
               
            
         KOMISJONI MÄÄRUS (EL) 2019/1338,
         8. august 2019,
         millega muudetakse määrust (EL) nr 10/2011 toiduga kokkupuutumiseks ettenähtud plastmaterjalide ja -esemete kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 27. oktoobri 2004. aasta määrust (EÜ) nr 1935/2004 toiduga kokkupuutumiseks ettenähtud materjalide ja esemete kohta, millega tunnistatakse kehtetuks direktiivid 80/590/EMÜ ja 89/109/EMÜ, (1) eriti selle artikli 5 lõike 1 punkte a, d, e ja i, artikli 11 lõiget 3 ning artikli 12 lõikeid 3 ja 6,
         ning arvestades järgmist:
         
                     (1)
                  
                  
                     Komisjoni määruse (EL) nr 10/2011 (2) I lisas on kehtestatud liidu loetelu lubatud ainetest, mida võib kasutada toiduga kokkupuutumiseks ettenähtud plastmaterjalide ja -esemete valmistamisel.
                  
               
                     (2)
                  
                  
                     Pärast määruse (EL) nr 10/2011 viimast muutmist on Euroopa Toiduohutusamet (edaspidi „toiduohutusamet“) avaldanud teadusliku arvamuse sellise juba lubatud aine lubatud kasutusviiside kohta, mida võib kasutada toiduga kokkupuutuvates materjalides. Selleks et tagada toiduohutusameti uusimate tulemuste kajastumine määruses (EL) nr 10/2011, tuleks määrust muuta.
                  
               
                     (3)
                  
                  
                     Komisjoni määrusega (EL) 2019/37 (3) on lubatud (R)-3-hüdroksübutüraadi ja (R)-3-hüdroksüheksanaadi kopolümeeri (toiduga kokkupuutuva materjali aine nr 1059 ja CASi number 147398-31–0) kasutamine kas eraldi või segatuna muude polümeeridega kokkupuutes kuiva või tahke toiduga, mille kohta on määruse (EL) nr 10/2011 III lisa tabelis 2 ette nähtud toidu mudelaine E. Lubamise aluseks on toiduohutusameti avaldatud kaks teaduslikku arvamust (4) (5). Toiduohutusamet on vastu võtnud uue heakskiitva teadusliku arvamuse, (6) millega laiendatakse kõnealuse aine kasutamist eraldi või segatuna muude polümeeridega sellise plasti valmistamisele, mis on ette nähtud kokkupuutumiseks igasuguse toiduga. Toiduohutusamet jõudis hilisemas arvamuses järeldusele, et kõnealune aine ei ole tarbija jaoks ohtlik, kui seda kasutatakse kas eraldi või koos muude polümeeridega kokkupuutes mis tahes toiduga, kui kokkupuude kestab kuus kuud või rohkem toatemperatuuril või alla selle, sealhulgas kuumtäitmine või lühiajaline kuumutamine, tingimusel et kõigi selliste oligomeeride migratsioon, mille molekulmass on alla 1 000 Da, ei ületa 5,0 mg toidu või toidu mudelaine kg kohta. Toiduohutusameti järeldus põhineb määruse (EL) nr 10/2011 V lisa 2. peatüki punktis 2.1.4. sätestatud halvimatel migratsiooni katsetingimustel pikaajalise (üle 6-kuulise) kokkupuute puhul toiduga toatemperatuuril või alla selle. Vastavalt kõnealuse määruse V lisa 2. peatüki punkti 2.1.5 sätetele hõlmavad need halvimad migratsiooni katsetingimused ka vähem kui 6-kuulist kokkupuudet toatemperatuuril või alla selle. Seega ei ole ohtlik ka see, kui kõnealust ainet kasutatakse kas eraldi või koos muude polümeeridega mis tahes toiduga kokkupuutumiseks ettenähtud plasti valmistamisel, kui kokkupuude kestab vähem kui kuus kuud toatemperatuuril või alla selle, sealhulgas kuumtäitmine või lühiajaline kuumutamine, tingimusel et kõigi selliste oligomeeride migratsioon, mille molekulmass on alla 1 000 Da, ei ületa 5,0 mg toidu või toidu mudelaine kg kohta. Lisaks kinnitas toiduohutusamet kõnealuses arvamuses, et lagunemissaaduse krootonhappe migratsiooni konkreetne piirnorm 0,05 mg toidu kilogrammi kohta, mis on sätestatud toiduga kokkupuutuva materjali aine nr 1059 eelmises loas, peaks kehtima ka kõnealuse laiendatud kasutuse korral. Seepärast peaks määruse (EL) nr 10/2011 I lisa punkti 1 tabelis 1 esitatud kanne kõnealuse aine kohta sisaldama tabeli 10. veerus selle aine kasutamist igasuguse toidu puhul ja kõikides tingimustes.
                  
               
                     (4)
                  
                  
                     Toiduga kokkupuutuva materjali ainet nr 1059 lubatakse käesoleva määrusega kasutada tingimusel, et kõigi selliste oligomeeride migratsioon kokku, mille molekulmass on alla 1 000 Da, ei ületa 5,0 mg toidu või toidu mudelaine kg kohta. Kuna nende oligomeeride migratsiooni määramiseks kasutatavad analüüsimeetodid on keerukad, ei pruugi nende meetodite kirjeldus olla pädevatele asutustele kättesaadav. Ilma kirjelduseta ei ole pädeval asutusel võimalik kontrollida, kas materjalist või esemest eralduvate oligomeeride migratsioon vastab nende oligomeeride suhtes kohaldatavale migratsiooni piirnormile. Seepärast tuleks kõnealust ainet sisaldavaid lõpptooteid või materjale turule laskvatelt ettevõtjatelt nõuda, et nad lisaksid määruse (EL) nr 10/2011 artiklis 16 osutatud täiendavatele dokumentidele meetodi kirjelduse ja kalibreerimisproovi, kui asjaomane meetod seda nõuab.
                  
               
                     (5)
                  
                  
                     Seetõttu tuleks määruse (EL) nr 10/2011 I lisa vastavalt muuta.
                  
               
                     (6)
                  
                  
                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 10/2011 I lisa muudetakse vastavalt käesoleva määruse lisale.
         
         
            Artikkel 2
            Toiduga kokkupuutumiseks ettenähtud plastmaterjale ja -esemeid, mis vastavad määrusele (EL) nr 10/2011, nagu seda kohaldatakse enne käesoleva määruse jõustumise kuupäeva, võib turule lasta kuni 29. augustini 2020 ja need võivad turule jääda kuni varude lõppemiseni.
         
         
            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. august 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 338, 13.11.2004, lk 4.
         
            (2)  Komisjoni 14. jaanuari 2011. aasta määrus (EL) nr 10/2011 toiduga kokkupuutumiseks ettenähtud plastmaterjalide ja -esemete kohta (ELT L 12, 15.1.2011, lk 1).
         
            (3)  Komisjoni 10. jaanuari 2019. aasta määrus (EL) 2019/37, millega muudetakse ja parandatakse määrust (EL) nr 10/2011 toiduga kokkupuutumiseks ettenähtud plastmaterjalide ja -esemete kohta (ELT L 9, 11.1.2019, lk 88).
         
            (4)  EFSA Journal 2016;14(5):4464.
         
            (5)  EFSA Journal 2018;16(7):5326.
         
            (6)  EFSA Journal 2019;17(1):5551.
      
      
         
            LISA
            Määruse (EL) nr 10/2011 I lisa tabelis 1 asendatakse toiduga kokkupuutuva materjali ainet nr 1059 käsitlev kanne järgmisega:
            
               
                           „1059
                        
                        
                            
                        
                        
                           147398-31-0
                        
                        
                           (R)-3-hüdroksübutüraadi ja (R)-3-hüdroksüheksanaadi kopolümeer
                        
                        
                           Ei
                        
                        
                           Jah
                        
                        
                           Ei
                        
                        
                            
                        
                        
                           (35)
                        
                        
                           Kasutada ainult eraldi või segatuna muude polümeeridega kokkupuutes mis tahes toiduga, kui kokkupuude kestab kuni kuus kuud ja/või kuus kuud ja kauem toatemperatuuril või alla selle, sealhulgas kuumtäitmine või lühiajaline kuumutamine. Kõigi selliste oligomeeride migratsioon, mille molekulmass on alla 1 000  Da, ei tohi ületada 5,0 mg toidu kg kohta.
                        
                        
                           (23)“